Der er doneret flere hundrede kasser med tøj og konserves for 15.000 kroner.

Kælderen i Abildgård Kirke i Frederikshavn er proppet med tøj, konservesdåser, babybleer, stearinlys og andre fornødenheder. Og på fredag er det hele på vej til Ukraine. - Det er fuldstændig vanvittigt med den opbakning, indsamlingen har fået. Det kan slet ikke beskrives, siger Rikke Nygaard, der er frivillig og har stablet indsamlingen på benene. Hun har måttet kalde ekstra frivillige ind til at sortere, organisere og pakke det hele. - Vi har arbejdet virkelig meget de sidste par dage. Flere ukrainske flygtninge, der bor i Frederikshavn, og som vi hjalp, da de ankom hertil, er mødt op for at hjælpe, fortæller Rikke Nygaard videre. I første omgang køres lastbilen til den polske grænse, hvorefter kirken via en kontaktperson får formidlet det videre til de ukrainere, der har behov for de forskellige ting. - Det betyder rigtig meget, at man kan gøre en forskel, slutter Rikke Nygaard. Det er på fredag bussen sætter kursen mod Ukraine, og det er i samarbejde med chaufføren Bent Christensen, der flere gange har kørt mod det krigsramte land for at hente flygtninge.